A szabályozási terv és helyi építési szabályzat elfogadásáról szóló 15/2005. (VII. 28.) önk. rendelet módosításáról szóló önkormányzati rendelet-tervezet általános indokolása:
A Képviselő-testület a 2012. május 23-án megtartott ülésén a 78/2012.sz. Képviselő-testületi határozattal felkérte a polgármestert a 100/2005. számú Képviselő-testületi határozattal elfogadott Kiskőrös Város Településszerkezeti Tervének és a Szabályozási Tervről és a Helyi Építési Szabályzat elfogadásáról szóló 15/2005. (VII. 28.) önk. rendelet módosítására, a határozat mellékletében foglaltak szerint, a várostervezési szakmai kiegészítések figyelembe vételével, a megváltozott magasabb rendű jogszabályoknak, módosult megyei területrendezési tervnek való megfeleltetéssel, a szöveges és rajzi részek közötti esetleges ellentmondások tisztázásával, a végrehajtott szabályozások átvezetésével, a jogalkalmazás során felmerült kérdések tisztázásával, digitális alaptérképre átdolgozással.

A rendelet-tervezet részletes indokolása:

Az 1. és 2. §-hoz
A golfpálya kialakítására az érintett 0331/17 hrsz. ingatlan sportolási célú különleges területbe sorolásának államigazgatási egyeztetési eljárása lezajlott, az egyeztetés folyamán felmerült módosítási igényeket megvizsgáltuk és a szükséges változtatásokat elvégeztük. A biológiai aktivitásérték csökkenésének kompenzálása miatt a 0269/36 hrsz-ú, az ingatlan-nyilvántartás és a valós földhasználat szerint is erdő művelési ágú ingatlan mezőgazdasági övezetből a szomszédos erdőterületbe került besorolásra.

3. §-hoz
A rendelet hatályba lépését és hatályon kívül helyezését rögzíti. 

